“Dacă ai sufletul bun, vei primi bunătate și tot răul din față va rămâne în spate“, scrie pe Facebook Andrei Columb, un bărbat cu brațele masive, acoperite de tatuaje, la volanul unei mașini parcate în fața cazărmii Armatei Române unde locuiește familia Găman, mama și tatăl a opt copii.

Familia Găman se încălzește cu sobă pe lemne, fiind prea periculos, din cauza instalației electrice improvizate, să folosească încălzitoare pe bază de curent.

Această imagine, din fața locuinței improvizate în cazarma de lângă Cimitirul Străulești 2, este doar una dintre piesele de puzzle ale unei escrocherii.



O vedetă ca zecile de mii de vedete de pe net, Andrei Columb a apărut ca o salvare.

Tatăl familiei Găman era muncitor în construcții, dar nu mai lucrează din cauza pandemiei. Are opt copii între 2 și 16 ani de hrănit și avertismentul Armatei că îi lasă în cazarmă doar până trece starea de urgență.



Copiii familiei Găman dorm îngrămădiți pe canapeaua din fața televizorului

Cum l-a păcălit Columb pe un român din Germania

Andrei Columb, cel despre care presa cancan a scris că este interlop și are milioane de vizualizări pe YouTube la melodii în care chiar el se laudă cu viața de mafiot, le-a promis membrilor familiei Găman că o să-i ajute.



Recomandări Cât timp va dura până când toată lumea de pe glob va primi vaccinul. Țările care sunt acum în avantaj

Am dat 200 de euro pentru copiii ăia mici, că mi-a fost milă de ei. Columb mi-a dat un cont de-al său și am pus banii acolo. Mi-a zis că familia nu are cont. Un român stabilit în Germania:

Bărbatul și-a dat seama că banii n-au ajuns la familia Găman, după ce a sunat-o pe mamă, Ioana Găman, să verifice dacă Andrei Columb i-a dat banii trimiși de acesta.



Nici un ban din cei donați de bărbatul din Germania n-a ajuns la familia cu opt copii

“Eu am vrut să donez și l-am rugat pe Columb să pună la dispoziție un cont pe numele familiei. El imediat mi-a închis telefonul în nas”, spune un alt bărbat din Italia.



Andrei Columb a mers câteva zile la rând, la începutul lunii aprilie, acasă la familia Găman cu pretextul de a strânge donații pentru familie și să le găsească o casă. De fiecare dată, bărbatul a postat fotografii sau videouri care, în total, au peste peste 200.000 de vizualizări, zeci de mii de aprecieri și sute de comentarii.



“Știu ce înseamnă să nu ai, știu ce înseamnă să fii amărât“, se justifică bărbatul cu reputație de interlop la începutul unui video, filmat în timp ce se afla în locuința familiei, publicat pe Facebook.

Recomandări Va fi imunizarea copiilor obligatorie în cazul descoperirii vaccinului pentru COVID-19? Ce spun avocații

Dar mafiotul Columb nu a garantat doar cu celebritatea sa de YouTube. El a fost ajutat, ca să câștige importanță în fața familiei, și de două angajate ale autorității de protecție a copilului din sectorul 2.

Interlopul și angajatele de la DGASPC Sector 2



Într-una din zile, Andrei Columb a venit cu două angajate de la DGASPC Sector 2. Acestea au adus câteva pachete alimentare cu făină, ulei și orez familiei Găman. Apoi, cele două femei le-au pus mai multe întrebări – câți copii au, de ce au nevoie, de cât timp stau în cazarmă – ca și cum ar face o anchetă socială.



“Distribuiți live-ul pe toate grupurile, fraților, să ajungă peste tot. Și cei care aveți nevoie de ajutor, nu uitați că vă voi ajuta în stilul meu”, mai spune cântărețul de rap în același video în care apar și angajatele de la DGASPC Sector 2.



Recomandări Un bărbat a fost condamnat la moarte pentru uciderea bebelușului său. Ce s-a descoperit după 4 ani. De ce murise, de fapt, copilul

Care a fost “stilul“ lui Andrei Columb în acest caz?



S-a pozat și s-a filmat cu ei, a postat totul pe Facebook, după care a spus că cine vrea să ajute familia Găman să lase comentarii la postările sale și el îi va contacta în privat. Numai că familia cu opt copii n-a primit nici un ban de la acesta și nici alimente. Singurele produse primite au venit de la angajatele DGASPC Sector 2.

Fotografia postată pe Facebook de Andrei Columb, alături de familia Găman

“Nu pot să înțeleg ce căutau cele două angajate de la DGASPC Sector 2 cu acel domn la familia Găman. În primul rând, nu știu cine este acest individ și de ce se încred în el. Apoi, această familie este în grija DGASPC Sector 1, pentru că atât adresa unde locuiesc în prezent, cât și cea din buletin, țin de sectorul 1. Așa că, legal vorbind, cele două doamne nu aveau ce să caute la familia Găman”, ne-a explicat un consilier de la DGASPC Sector 1.



Viceprimar sectorul 2: Asistentele sociale se duc cu cine cere ajutor



Contactat de Libertatea, Dan Cristian Popescu, viceprimarul sectorului 2, afirmă că a întrebat la DGASPC Sector 2 de vizita celor două angajate ale instituției împreună cu Andrei Columb. “Doamnă, asistentele sociale se duc cu cine cere ajutor. Nu aveau de unde să știe cine este Andrei Columb. Ele s-au dus cu acesta mai întâi la o familie din sectorul 2 și după aceea la familia Găman”, a spus viceprimarul.



Viceprimarul continuă cu o afirmație neconformă cu realitatea. “Directorul DGASPC Sector 2 mi-a transmis că familia Găman are domiciliul în sectorul 2, deci sunt competenți să se ocupe de caz”.



Subliniem că familia are domiciliul în sectorul 1.



Andrei Columb: “Familia vrea să-mi strice imaginea“



Pe de altă parte, contactat de Libertatea, Andrei Columb spune că nu a făcut decât să ajute familia Găman.



Eu n-am furat nici un ban de la ei. Eu nici măcar n-am un cont. Eu nu dau bani la familiile pe care le ajut, le dau doar alimente. Este o nedreptate ce mi se face. Familia vrea să-mi strice imaginea. Eu le-am găsit o casă printr-un prieten din Franța, dar au refuzat. Pe ei numai banii îi interesează. Andrei Columb:

Întrebat cum a intrat în legătură cu cele două angajate de la DGASPC Sector 2, Andrei Columb susține că acestea l-au contactat pe el. “Eu am mai postat și de alte familii nevoiașe și doamnele m-au contactat. Au mers cu mine la o familie din sectorul 2, după care eu le-am zis să meargă cu mine și la familia Găman”.



“Prezint partea întunecată de care tu te sperii/Tragem cu gloanțele la fel ca irakienii/ Omerta – Codul Tăcerii/ Îl respectăm de când l-au inventat sicilienii”. Așa sună câteva versuri din piesa “Fraierii“ a lui Andrei Columb. De data asta “fraierii“ n-au fost alți băieți de cartier, ci oameni care trăiesc la limita sărăciei.



PARTENERI - GSP.RO De ce a s-a sfârșit abrupt cariera baschetbalistei Kovesi? Dezvăluiri făcute de fostul antrenor

PARTENERI - PLAYTECH Ce a făcut Carmen Șatran, studenta criminală din Timișoara, după gratii. Vestea șoc venită acum

HOROSCOP Horoscop 21 septembrie 2020. Capricornii au nevoie de răbdare pentru a putea ajunge la concluzii corecte